सचिवालय: सचिवालय को प्रशासन का मस्तिष्क कहा जा सकता है, जो सम्पूर्ण प्रशासनिक क्रिया-कलापों का संचालन एवं नियंत्रण करता है। सचिव सचिवालय का प्रमुख होता है। इसका प्रमुख कार्य मंत्री की विभाग से सम्बन्धित समस्त क्रिया-कलापों तथा नीतियों पर परामर्श प्रदान करना है। इस प्रकार वह मंत्री का प्रमुख परामर्शदाता होता है। सचिव भारतीय प्रशासनिक सेवा का वरिष्ठ सदस्य होता है। सचिवालय के अंतर्गत अधिकारी एवं अधीनस्थ कर्मचारी नामक दो प्रकार के कर्मचारी होते हैं। अधिकारी वर्ग के अंतर्गत सचिव, उप-सचिव तथा अवर सचिव होते हैं। विभाग के बड़ा होने की स्थिति में संयुक्त सचिव अथवा अतिरिक्त सचिव भी होते हैं। अधीनस्थ कर्मचारियों के अंतर्गत अनुभाग अधिकारी, सहायक तथा लिपिक वर्ग के कार्मिक सम्मिलित होते हैं।